
На основу члана 138. став 1. Устава Републике Србије
 и члана 37. Закона о Заштитнику грађана
 у испитном поступку оцене законитости и правилности рада Републичког геодетског завода, покренутом по притужби АА из …, након окончаног испитног поступка Заштитник грађана је сачинио следећи

ИЗВЕШТАЈ  СА  ПРЕПОРУКАМА 

Дана 16. 01. 2024. године, Заштитник грађана примио је притужбу АА из …, изражавајући незадовољство радом Републичког геодетског завода због неодлучивања о његовој жалби број 952-…/2019.
Оцењујући наводе из притужбе и приложену документацију, те чињеницу да је у конкретном случају реч о примени републичких закона, других прописа и општих аката, те повреди принципа добре управе, Заштитник грађана је донео закључак о покретању испитног поступка оцене законитости и правилности рада Републичког геодетског завода 3112-47/24 дел. бр. 1422 од 18. 01. 2024. године, и од наведеног органа затражио да га у року од 15 дана од дана пријема обавести о томе да ли је у међувремену одлучено о жалби АА број 952-…/2019.

Републички геодетски завод, Сектор за правне послове је актом 06 број 07-…/2024 од 31. 01. 2024. године, обавестио Заштитника грађана да је дописом 07-…/2024 од 31. 01. 2024. године, Закључак Заштитника грађана прослеђен Одељењу за другостепени поступак, као надлежној унутрашњој јединици Републичког геодетског завода за доношење одлука у другостепеном управном поступку и затражено обавештење о доношењу одлуке у наведеном предмету, како би било поступљено по захтеву Заштитника грађана.

Узимајући у обзир одговарајући протек времена Заштитник грађана је актом 3112-47/24 дел. бр. 5515 од 29. 02. 2024. године, упутио Републичком геодетском заводу захтев за додатним обавештењем и од наведеног органа затражио информацију о томе да ли је донета одлука о жалби притужиоца број 952-…/2019.

Актом Републичког геодетског завода, Сектора за правне послове 06 број 07-…/2024 од 04. 03. 2024. године, Заштитник грађана је обавештен да је предмет број 952-…/2019 додељен у рад обрађивачу и да се може очекивати да одлука буде донета у краћем року, при чему треба имати у виду да се истовремено у Републичком геодетском заводу поступа по већем броју жалби.
***

Имајући у виду напред предочено чињенично стање, Заштитник грађана сматра да се приликом оцене законитости и правилности рада Републичког геодетског завода морају узети у обзир релевантне одредбе Закона о општем управном поступку
 као и Закона о поступку уписа у катастар непокретности и водова
  и Закона о државној управи
.

Наиме, чланом 7. Закона о општем управном поступку прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица и других странака (начело ефикасности). Чланом 174. истог закона прописано је  да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.  

Чланом 44. став 1. Закона о поступку уписа у катастар непокретности и водова децидирано је прописано да је Завод  дужан да одлучи по жалби најкасније у року од 60 дана од дана предаје уредне жалбе.

Закон о државној управи у члану 9.  прописује да су органи управе дужни да странкама омогуће брзо и делотворно остваривање њихових права и правних интереса. Када решавају у управном поступку и предузимају управне радње, органи државне управе дужни су да користе она средства која су за странку најповољнија ако се  и њима постижу сврха и циљ закона. 

Сагледавајући наведене прописе и податке до којих се дошло током спроведеног поступка контроле правилности и законитости рада Републичког геодетског завода, Заштитник грађана констатује да контролисани орган није предузео све мере и активности у циљу доношења у законом прописаним роковима одлуку по жалби у предмету бр. 952-02-23-8271/2019, те је на тај начин повредио принципе добре управе, а на штету права и правних интереса подносиоца притужбе.

Потребно је да Републички геодетски завод, без одлагања, у складу са својим управноправним овлашћењима, сагласно одредбама члана 44. став 1. Закона о поступку уписа у катастар непокретности и водова одлучи о жалби у предмету бр. 952-…/2019 и донесе на закону засновану одлуку.

Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Заштитник грађана овом приликом указује да је потребно да у будућем раду Републички геодетски завод предузима све потребне мере како би се обезбедило благовремено одлучивање у управним стварима, уз поштовање законом прописаних рокова и водити рачуна да се у другостепеном поступку одлуке доносе без одлагања.  

Уколико Републички геодетски завод у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких и правних лица.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић


� „Сл. гласник РС“, бр. 98/2006 и 115/2021


� „Сл. гласник РС“, бр. 105/2021


� „Сл. гласник РС“, бр. 18/2016 и 95/2018 - аутентично тумачење


� „Сл. гласник РС“, бр. 41/2018, 95/2018, 31/2019 


� „Сл. гласник РС“, бр. 79/2002, 101/2007, 95/2010, 99/2014, 47/2018 и 30/2018 – др. закон

